google/wiki40b huggingface dataset:
Handelsstevnet i Skien

Handelsstevnet i Skien var en salgs- og utstillingsmesse som ble arrangert over en uke, med start den siste helga i august. Stevnet ble arrangert på Stevneplassen i Skien, og ble avholdt årlig i perioden 1922–2011. I tillegg til utstillinger var det også daglige konserter, hovedsakelig med kjente norske artister. 
I 2007 var det 250 utstillere og rundt 70 000 besøkende på stevnet.
Fister

Fister er en tidligere selvstendig kommune i Rogaland fylke, etablert da Hjelmeland og Fister kommune ble delt 1. juli 1884. Fister kommune hadde 832 innbyggere ved etableringen.
1. januar 1965 ble storparten av Fister med 467 innbyggere slått sammen med Hjelmeland kommune og deler av Årdal og Jelsa kommuner til den nye Hjelmeland kommune. 
Fisterøyene, som hadde 246 innbyggere, ble på samme tid slått sammen med Finnøy og Sjernarøy kommuner samt en del av Jelsa til den nye Finnøy kommune.
Odd Børretzen og Magnhild Meltveit Kleppa kommer fra Fister.
Palo Duro

Palo Duro (spansk for «løvtre», eller på engelsk «hardwood») er en stor canyon i det nordligste Texas. Den går gjennom Caprock Escarpment som utgjør den nordligste delen av Llano Estacado.
Palo Duro er om lag 190 km lang og i gjennomsnitt ca 10 km bred, selv om den på visse steder utvides til drøye 30 km. Den har en maksimal dybde på omkring 240 m. Den er blitt dannet av Prairie Dog Town Fork, et av de to vassdrag som flyter sammen og danner Red River.
Det har bodd mennesker i Palo Duro i minst 10 000 år, trolig kontinuerlig. Det første europeiske besøket var i 1541 med Coronado-ekspedisjonen. På 1700-tallet bosatte kwahadicomanchene seg i Llano Estacado og utnyttet Palo Duro som møteplass og varelager i sin handel med comancheros-handelsfolket. Det ble også deres siste skjulested i de nordamerikanske indianerkrigenes sluttfase og et avgjørende sammenstøt mellom USAs 4. kavaleri og comanchene fant sted her i 1874.
Wateree kraftverk

Wateree kraftverk er et kullkraftverk i Richland County, delstaten Sør-Carolina i det østlige USA. Det har en installert produksjonskapasitet på 772 MW, fordelt på 2 blokker/turbiner. Operatør er energiselskapet SCANA.
Anlegget ble bygget ut i årene omkring 1968–1971. Brenselkilden er sub-bitumenøst kull. Utslippene av CO₂ i 2007 var totalt 4,6640 mill tonn.
Rasmus Jarlov

Familiebakgrunn og yrkesliv

Han er oppvokst i Københavnområdet. Etter studentereksamen ved Ordrup Gymnasium i 1995 ble han cand.merc. i anvendt økonomi og finansiering fra Copenhagen Business School fra 2003 samt exam.pharm.cons. (legemiddelkonsulent) fra 2005. Jarlov gjennomgikk utviklingsprogrammet i legemiddelselskapet Novo Nordisk A/S 2004–2006, hvoretter han var teamleder i samme selskap 2007–2010. Siden 2007 har han vært ekstern lektor i finansiering ved Copenhagen Business School. Han har vært reserveoffiser i Flyvevåbnet siden 1998.

Politisk arbeid

Han har bakgrunn fra Konservativ Ungdom. Jarlov var vararepresentant til Folketinget 2007–2011, nominert i Bispeeng krets 2005–2007, Rødovre 2007–2010 og Indre bykrets i København 2010–2011. Den 12. januar 2010 ble representanten Connie Hedegaard fritatt fra vervet, og Jarlov rykket opp til fast representant for Københavns omegns storkrets, fra 1. september 2010 Københavns storkrets. Han var Det Konservative Folkepartis ordfører i kirke- og utdannelsesspørsmål frem til høsten 2011, da han tapte gjenvalg til Folketinget. Han har siden 2010 vært medlem av Københavns borgerrepresentasjon, hvor han i 2012 ble Det Konservative Folkepartis gruppeleder og politiske ordfører.
Jarlov er stifter av kampanjene «Borgere mod klimavold» og «Skattevagten», og er blant annet kjent for sin motstand mot Ungdomshuset. Han er motstander av Radikale Venstre og Liberal Alliances forslag om å oppheve forbudet mot å flagge med andre flagg enn Dannebrog på dansk territorium. Han beskriver seg selv som en «klassisk konservativ» som vektlegger «fedreland, frihet og sosialt ansvar», og oppfattes som en stigende stjerne i partiet. Jarlov ble i 2011 satt til å lede en arbeidsgruppe for ideologisk gjenreisning av partiet, som har opplevd sviktende velgeroppslutning i flere år, og fremla «12 konservative prinsipper».
I 2015 ble han valgt til Folketinget fra Københavns omegns storkrets, etter å ha blitt nominert fra Lyngby og Rødovre kretser.
Myrmicinae

Utseende

Stort sett ganske små (1 – 10 mm). Som hos mange maur blir kjønnsindividene (dronninger og hanner) betydelig større enn arbeiderne hos enkelte arter; også arbeiderne kan variere mye i størrelse hos én og samme art.
De er slanke og langstrakte maur, ofte rødlige. Petiolus (mellom forkropp og bakkropp) består av to ledd som har tydelige kuler på ryggsiden. Mange grupper har utviklet spesielle trekk, som lange, tannete kjever, uvanlig store eller flate hoder, kraftig ornamentering eller pigger.

Levevis

Denne gruppen har et vidt spekter av ulike levesett. Kolonistørrelsen kan variere fra noen ganske få til over millionen hos enkelte arter - kanskje 8 millioner hos bladskjærermaur (Atta spp.). Hos noen arter forekommer et vennskapelig forhold mellom nabokolonier; hos andre det motsatte. Noen arter kan ha kolonier med flere dronninger. Koloniene er som regel underjordiske og kan nå ned til 5 m under overflaten hos bladskjærermaurene, men enkelte bygger iøynefallende maurtuer. De fleste er rovdyr eller altetere, men noen er mer spesialiserte. Maurene i gruppen Attini lever av sopp som de dyrker inne i tuene. Pheidolini er frøsamlere, som lever av frø og andre plantedeler.
Metropolis (manga)

Metropolis (メトロポリス Metoroporisu) er en manga av Osamu Tezuka gitt ut av Ikuei Publishing i 1949.
Syowa

Syowa (japansk: 昭和基地 Shōwa Kichi, engelsk: Showa station) er Japans største og eneste helårsbemannede forskningsstasjon i Antarktis, beliggende på øya Øst-Ongul i Lützow-Holmbukta i østre del av Dronning Maud Land. Stasjonen ble bygget i forbindelse med det internasjonale geofysiske året i 1957 og er oppkalt etter æraen i den japanske kalender den ble etablert, Shōwa-perioden (1926–1989).
Syowa fungerer som logistikkbase for stasjonene Mizuho og Dome Fuji og har 47 bygninger med et samlet areal på 6 400 m². Stasjonen har en kapasitet på 110 personer i sommersesongen, som blir redusert til 40 i gjennomsnitt om vinteren.
Ved stasjonen drives det blant annet forskning innen meteorologi, seismologi, gravimetri, oseanografi, glasiologi, geologi, geografi, biologi, medisin og atmosfæriske studier. Syowa er en del av Verdens meteorologiorganisasjon, med identifikasjonsnummer 89532.
Peter Hasse den eldre

Peter Hasse den eldre (også Petrus; født rundt 1585 i Franken, gravlagt 16. juni 1640 i Lübeck var en organist og komponist i den nordtyske orgelskole.
Lite er kjent om Hasses tidlige år, men han kan ha vært elev av Jan Pieterszoon Sweelinck. I 1616 overtok han organistposten ved Marienkirche i Lübeck etter sin forgjenger Hermann Ebel. Sammen med etterfølgerne Franz Tunder og Dietrich Buxtehude har Hasse æren for at Lübeck ble et av de musikalske sentra i Nordtyskland. Flere lønnsøkninger gjennom karrieren vitner om en høy anseelse.
Gjennom sine elever og sønner påvirket han orgelkunsten i vid utstrekning. Alle Hasses sønner ble musikere, den mest kjente er Nicolaus Hasse. Peter Hasse var oldefar til Johann Adolf Hasse, som var en svært innflytelsesrik operakomponist i sin samtid.
Bare bruddstykker av Hasses musikk er overlevert, to orgelkoraler, et preludium for orgel, en syvstemmig messe og en åttestemmig motett er alt som finnes.
Jul (navn)

Etymologi

Jul og Gjul er dannet som norske dialektformer av Gjurd, en nyere svensk form av norrøne Gjurðr og Gyrðr. Disse er dannet som kortformer av Guðrøðr som kan spores tilbake til gammelhøytyske Godafrid, dannet av got, «gud», og fridu, «fred, vennskap, beskyttelse». Gyrðir er en islandsk form av Gyrðr og Gyrd er skandinavisk form av samme navn.
Juel og Juul er andre norske former av Jul. Navnene har også andre opprinnelser. Jul (Jül) er en tyrkisk form av Julius, Juul er en nederlandsk kortform av Jules og Julius, og Juel er en engelsk variant av Jewel.
Torvgaten (Tønsberg)

Bygninger

Torvgaten 5 er fra 1868. Torvgaten 6 er et forretningsbygg fra 1979. Torvgaten 7A og 7B kalles Hem-gården. 7A er fra ca. 1876 og 7B fra ca. 1789. Torvgaten 9 er bygget ca. 1840.
World Wind

World Wind er en virtuell globus utviklet av NASA for bruk på datamaskiner som kjører Microsoft Windows eller GNU/Linux. Det viser NASA og USGS bilder på en 3D-modell av Jorden, og Mars.
Brukeren kan rotere rundt planeten og zoome inn og ut. Stedsnavn og politiske grenser kan slås på. Programmet kan også vise bilder fra andre kartservere som er kompatible med OpenGIS Web Mapping Service.
MS «Stena Freighter»

«Stena Freighter» er et roroskip som trafikkerte ruten Göteborg–Travemünde fra 2004 til 2011 for Stena Line.

Kilder

MS Stena Freighter på schiffspotter.de (de)
Sinsen kino

Sinsen kino åpnet 3. oktober 1936 i Trondheimsveien 163 på Sinsen i Oslo. I etasjen over lå en restaurant og på fasaden sto «Kino» skrevet med neonbokstaver. Aftenposten skrev «Sinsen kino har vellykket åpning». Salen var fylt til siste plass og lokalene ble beskrevet som «meget tiltalende, med enkle, vakre linjer, lyse rolige farger og behagelig, indirekte belysning». Frimann Clasen, kjent som Lyktemannen, leste en prolog, før teppet gikk opp for åpningsfilmen Kyss for betaling, en forviklingsfarse som selvsagt endte godt. Billettprisen i 1936 var 1,25 kr. 
Sinsen kino ble også brukt til valgmøter, konserter, foredrag og kulturtilstelninger. Utover 1960-tallet sank besøkstallene og kinoen ble nedlagt 12. januar 1964. Den siste filmen som ble vist var West Side Story. Arbeiderbladet skrev: «Etter 21-forestillingen i morgen slukkes lysene for godt. Lokalene skal bli varemagasin». I dag er det en dagligvarebutikk i lokalene.
Advanced Gravis Computer Technology

Advanced Gravis Computer Technology, Ltd. var en produsent av periferienheter til datamaskiner. Selskapet ble grunnlagt i 1982 i British Columbia, Canada.
Et av deres mest kjente produkter var Gravis PC GamePad, som en gang var en av de mest populære at one time one of the most popular spill-kontrollere for PC, den en gang så allestedsnærværende Gravis Joystick (sort med røde knapper) og  lydkortet Gravis Ultrasound, som konkurrerte med Sound Blaster. På sitt høyeste hadde selskapet nesten 300 ansatte, og var den største produsent i verden av Joysticker og gamepader.
Selskapet ble oppkjøpt av Kensington Computer Products Group i 1997
Nansenflaske

En nansenflaske er et apparat for å hente vannprøver opp fra et visst dyp. Apparatet ble utviklet i 1910 av oppdageren og oseanografen Fridtjof Nansen som tok patent på den. Den er nå videre utviklet av Shale Niskin.
Flasken, eller mer presist en metall- eller plastikksylinder, blir firt ned langs en kabel i sjøen, og når en har kommet til det dypet en ønsker vannprøve fra, blir et lodd kalt et «bud» («messenger»), sluppet ned langs kabelen. Når loddet når flasken, vil sammenstøtet snu flasken oppned og en fjær vil lukke en ventil i enden, slik at vannet blir stengt inne i flasken. Flasken med prøven blir så heist opp med kabelen.
Det er også mulig å benytte flere flasker ved forskjellige dybder samtidig.
Sjøtemperaturen til vannprøven blir registrert av et snutermometer festet til nansenflasken. Det er et kvikksølvtermometer med en innsnevring i røret som brytes når termometret blir snudd, og slik fanger det kvikksølvet og låser det fast til avlesingen. Siden vanntrykket i dybden vil komprimere termometret og påvirke den indikerte temperaturen, blir termometret vernet av en stiv kapsling. En benytter også et uvernet termometer sammen med det vernede, slik at en kan sammenligne de to temperaturene og regne ut trykket.
Nansenflasken har i stor grad blitt erstattet av niskinflasken og blir ikke lenger produsert, selv om den fremdeles er i bruk noen steder.

Niskinflasken

Niskinflasken ble videreutviklet fra nansenflasken av Shale Niskin i 1966. Istedenfor en metallflaske forseglet i en ende, er flasken eller røret vanligvis åpen i begge ender, som begge blir lukket med en springfjærmekanisme.
880-årene

-- 880 -- 881 -- 882 -- 883 -- 884 -- 885 -- 886 -- 887 -- 888 -- 889
Tiårsoversikt
Svanholm begravelsesbyrå

Svanholm Begravelsesbyrå er et begravelsesbyrå etablert i Trondheim i 1929.

Historie

Prestesønnen Gunnar Svanholm var utdannet møbelsnekker. I 1929 ble møbel- og fiolinbyggingen utvidet med produksjon av likkister. Sammen med Johannes Skarstein startet ekteparet Svanholm dette året også et begravelsesbyrå. På slutten av 1960-tallet kjøpte Svanholm Begravelsesbyrå opp Heimdal Begravelsesbyrå. 
I nesten 80 år hadde byrået tilhold på Leütenhaven i Trondheim sentrum. I 2005 kjøpte firmaet den tidligere Strindens amtskole (nær Strinda kirke og Moholt kirkegård) og flyttet dit.
Roger Aa Djupvik

Bakgrunn

Djupvik er født og oppvokst i Hyen, men bosatt på Lillehammer. Han er yngre bror av tidligere landslagstrener Morten Aa Djupvik.

Idrettskarriere

Djupvik var med på de norske lagene under junior-VM i 2000 og i 2001. Begge ganger vant stafettlaget bronsemedaljer. Hans beste individuelle plassering i junior-VM var sjetteplass på 10 kilometer i Karpacz-Szklarska Poręba i Polen, i februar 2001.
Han fikk sin verdenscupdebut i Holmenkollen, 16. mars 2002. Da ble han nummer 64 på 30 kilometer. Sin beste plassering i verdenscupen har han fra 13. desember 2006 med en syvendeplass på 15 kilometer i Cogne/Val d'Aosta i Italia.
Beste plassering fra NM er femteplass på 15 kilometer klassisk fra 2008.
Under NM i Steinkjer januar 2011 endte han med 16.-plass på 15 km klassisk. Han brøt 30 km (m/skibytte), etter å ha ligget på 26.-plass etter 15 km.
Georgia Byng

Liv

Byng ble født i 1965 og vokste opp i den lille engelske landsbyen Abbots Worthy i Hampshire i sørlige England. Hun er den eldre datteren og det andre barnet av den åttende jarlen av Strafford og hans første hustru Jennifer May. Georgia Byng giftet seg første gang med Daniel Chadwick i 1990, og skilte seg fra ham i 1995. De har en datter sammen, Tiger Rose, som ble født i 1991. Hun lever nå med sin andre ektemann, kunstneren Marc Quinn, og sine tre barn, datteren Tiger og sønnene Sky og Lucas.
Byng fikk sin utdannelse ved Westonbirt, en uavhengig kostskole for piker i Cotswold i Gloucestershire i Sørvest-England. Deretter begynte hun på dramaskolen Central School of Speech and Drama, en del av Universitet i London i sentrale London. Hun oppga en karriere som skuespiller for å kunne skrive.
Hun begynte først å skrive og tegne tegneserier. Hennes første utgitt bok var med tegneserier, The Sock Monsters. Hennes mest kjente verk er bokserien Molly Moon, hvorav den den første var Molly Moon's Incredible Book of Hypnotism (2002), og med norsk utgivelse året etter som Molly Moons utrolige bok om hypnose (2003), oversatt av Henning Hagerup. I senere bøker utvikler Molly sine spesielle evner, blant å stoppe tiden, reise gjennom tiden, lese andres tanker og selv forvandle seg til andre former.
Hun har også utgitt to bøker i serien Black Cats som til sammen er en ganske vill og humoristisk fortelling om to lure gutter som slåss med en snedig svindler som jakter på deres sprø bestemor.
Via sin stefar Christopher Bland er hun halvsøster til Archie Bland, journalist og senere redaktør av avisen The Independent. Hun er eldre søster av utgiveren Jamie Byng ved forlaget Canongate Books.
Godhetsposering

Godhetsposering, også foreslått kalt dydsframvisning, dygdsignalisering, eller prektighetsframvisning, (fra engelsk virtue signalling) er ytringer eller handlinger som er ment å fremstå som moralsk høyverdige for andre. Uttrykket benyttes oftest nedsettende for å kritisere holdninger og oppførsel som noen oppfatter som tom og overfladisk støtte til populære politiske saker og som de mener fremsettes med minimal oppofrelse eller risiko. «Godhetsposører» beskyldes for å være mer opptatt av å vise omverdenen at en har de «riktige» holdningene og bruker de «riktige» formuleringene enn av de moralske holdningene i seg selv og de enkelte sakene. Ordet brukes ofte i sammenheng med at meningene kritiseres for å være politisk korrekte.   
Overdreven eksponering av egen, ofte selvgod og mer eller mindre  skinnhellig  «godhet» har vært kjent i uminnelige tider. Likevel har virtue signalling som kritisk betegnelse på fenomenet, oppstått i nyere tid. Det skyldes ikke minst fremveksten av sosiale medier som har gjort det mulig for enkeltmennesker å være mer synlige i samfunnet enn før, og gjort det lettere å vise frem ens egen moralske innstilling og dydige oppførsel til en stor gruppe mennesker.
MGPjr 2004

Sendingen

450 sanger kom inn i NRKs åpne konkurranse, en nedgang på 200 fra året før. En jury valgte ut ti av sangene til finalen i Oslo Spektrum 12. juni 2004. Stian Barsnes-Simonsen var programleder for tredje gang, denne gangen sammen med Nadia Hasnaoui.
Konkurransen var delt inn i to runder. Etter første runde stemte tv-seerne fram fire av sangene til superfinalen. I superfinalen framførte de fire finalistene sangene på nytt, og deretter stemte tv-seerne. Etter en svært tett og spennende avstemning ble det en knepen seier til drammensgutten Aleksander Moberg (15) med artistnavnet @lek.
40 unge dansere akkompagnerte artistene på scenen i Oslo Spektrum, og det var rundt 5000 publikummere i salen.

Hendelser

Vinneren @lek representerte Norge på hjemmebane i Junior Eurovision Song Contest i Håkons Hall på Lillehammer 16. november 2004. Der stilte 18 land til start, og Norge var nummer fem ut på scenen. Til slutt endte det norske bidraget på en 13.-plass med 12 poeng – 7 fra Danmark og 5 fra Sverige. Spania vant konkurransen.
NRK ga ut alle de norske deltakersangene på samleplaten Melodi Grand Prix Junior 2004. Albumet lå ni uker på VG-lista med en tredjeplass som høyeste notering.
Markus Henriksen i bandet Sheep Boys ble senere profesjonell fotballspiller, og i 2010 ble han tatt ut på det norske landslaget i fotball. Han har også spilt for klubber som Rosenborg og engelske Hull City AFC.
Fanny Mendelssohn

Bakgrunn

Hun ble født i Hamburg i en jødisk familie under navnet Fanny Zippora Mendelssohn, men familien konverterte kort etter til kristendommen og hun ble døpt Fanny Cäcilie Mendelssohn Bartholdy. Hun fikk samme musikalske utdannelse og oppdragelse som sin bror.

Musiker, komponist

I likhet med ham viste hun tidlig musikalsk talent og begynte å skrive musikk. Hun ble imidlertid hemmet av tidens holdninger til kvinner, holdninger som åpenbart ble delt av hennes far og bror, som riktig nok var tolerante, men lite støttende når det gjaldt hennes virksomhet som komponist.
I 1829, etter flere års forlovelse, giftet hun seg med den berømte hoffmaleren Wilhelm Hensel, som var betydelig mer positivt innstilt til hennes komponistgjerning. Hennes stykker ble etterhvert gjerne spilt sammen med brorens under de populære familiekonsertene hjemme i Berlin.
Som pianist var Fanny en av støttespillerne for brorens komposisjoner. Ved hennes offentlige debut på piano i 1838, spilte hun Felix' pianokonsert nr. 1.
Mange har spilt Lieder ohne Worte eller sunget lieder av henne i den tro at det var hennes lillebror, Felix, som hadde komponert dem. Felix har da også komponert størstedelen av Lieder ohne Worte, men ikke dem alle. Når man hører hennes tidligste verker, da Felix ennå ikke var begynt å komponere, lyder det allerede som Mendelssohn, hva det jo også er, men der er ingen tvil om at hun har øvet innflyrelse på sin lillebror.
Felix var noe gammeldags i sin holdning til kvinner som kunne noe, og ville derfor ikke ha henne til å utgi verker i eget navn. I de siste år av sirt liv urgav hun imidlertid likevel en klavertrio, en del Lieder, seks Lieder ohne Worte for klaver og en klaversyklus, das Jahr, bestående av tolv stykker, et for hver måned.
Da den engelske dronning engang roste Felix Mendelssohn for hans klaverspill, svarte han: «Så skulle De bare høre min søster». Fannys klaverstykker er dessverre oversett, hvilket kun kan skyldes at hun er kvinne, da de to søskes musikk er av samme kvalitet og har store likherer.
Originalversjonene av hennes verker befinner seg i Stiftung Preußischer Kulturbesitz' Mendelssohn-Archiv, samt i privateie. Hun er gravlagt i Berlin på gravlundene ved Halleporten.
Hennes pianosonate "Påskesonate" ble oppført den 8. mars 2017 i London, i anledning kvinnedagen.
Utenriksdepartementet (Sverige)

Utrikesdepartementet (UD) er et departement i Sveriges regjering som har ansvar for Sveriges forbindelser til andre land, herunder sikkerhetspolitikk, internasjonalt utviklingsarbeid, handelspolitikk, internasjonal rettshjelp og konsulære spørsmål, folkerett og menneskerettigheter og migrasjon og asylpolitikk.
UD består av rundt 900 ansatte som sammen med 105 utenriksstasjoner – ambassader, representasjoner, delegasjoner og konsulater – utgjør Sveriges utenriksforvaltning, totalt cirka 2 400 ansatte. Departementssjefen har tittelen utenriksminister og støttes av to andre statsråder: migrasjonsministeren og bistandsministeren.
Gising-gising

Gising-gising er en filippinsk rett fra provinsene Nueva Ecija og Pampanga i Filippinene. Den er tradisjonalt laget av fint snittede vingebønner (sigarillas), svinekjøttdeig, og kokosmelk krydret med labuyo chili, hvitløk, løk og bagoong. Winged beans kan også erstattet med grønne bønner (haricots verts) og vannspinat (kangkong); mens ground pork kan erstattes av (eller tilberedes sammen med) sjømat som reker, blekksprut eller fisk. Andre grønnsaker og krydder kan legges til.
Navnet betyr «våkn opp, våkn opp». Den kan spises som den er, eller på ris, eller som siderett til retter av grillmat. Gising-gising minner sterkt om Bicolregionens rett Bicol Express hva glender ingredienser.
CSI: NY

Stil og særtrekk

I motsetning til tradisjonelle krimserier spiller teknologien en svært viktig rolle i CSI seriene. Høyteknologiske laboratorier og finurlige tekniske apparater blir brukt ved hver mordgåte, og ofte er det her sakene blir oppklart. Serienes bruk av hi-tech og futuristiske hjelpemidler har ført til at seriene har blitt nevnt som delvis Science Fiction serier. 
Forutenom dette så kjennetegnes CSI seriene av at det brukes uvanlige kameravinkler, At mange episoder har lange sekvenser hvor eksperimenter, tester, og andre tekniske metoder er portrettert i detalj og ikke minst de detaljerte tekniske diskusjonene mellom CSI etterforskerne. 
CSI:NY skiller seg ut fra de to andre CSI seriene ved at den er mer blodig, er mørkere, at den fokuserer mer på etterforskernes personlige liv samt at den har flere innslag av galgenhumor.

Handling

Serien følger New York politiets CSI-avdeling (åstedsgranskere,) som ved hjelp av høyteknologiske metoder, samt konvensjonell etterforskning løser drapssaker i New York, spesielt bydelen Manhattan. Teamet ledes av Mac Taylor som ofte må stri med vanskelige overordnede, presse og av og til hans egen psyke.
Xylota sylvarum

Utseende

En ganske stor (11-17 mm), slank, svart (kan virke litt blålig) blomsterflue. Den kjennes lett på at bakkroppsspissen og et par flekker på det tredje bakkroppsleddet er tett kledt med nedliggende, gullgule hår, dessuten på at bakleggene er svarte i den ytre delen. Hodet er kort og bredt, fasettøynene nakne. Ansiktet, som er kledt med sølvhvit bestøvning, er noe uthulet under antennene, som er mørke og korte. Thorax er tydelig lengre enn bred, matt svart bortsett fra de lyst bestøvede skuldrene, behåringen mest lys. Bakkroppen er lang og parallellsidig, svart, trekantede sideflekker på det tredje leddet og hele det fjerde leddet er tett kledt med nedliggende, gullgule hår. Beina er svarte og gulhvite. Baklårene er svarte, forholdsvis lite fortykkede. Bakleggene er gulhvite i indre halvdel, svarte i ytre, bakføttene er gulhvite bortsett fra det ytterste leddet som er svart. Vingene er klare med lysbrunt vingemerke.

Levevis

Larvene lever i fuktig, råtnende ved, den er også funnet i fuktig sagmugg. De voksne fluene liker å sitte på blader og sole seg, og spiser gjerne pollen som er falt på blader, men besøker ikke så ofte blomster. Flygetiden varer fra mai til september.

Utbredelse

Arten er utbredt over det meste av Europa og det nordlige Asia østover til Stillehavet. I Norge forekommer den i ytre strøk av Sør- og Østlandet og er nylig også funnet i Hardanger.